कुम्मायक कुस्सायक गोल्डकप हुने
कुम्मायक कुस्सायकमा त्रिशाली आमन्त्रण गोल्डकप फुटबल प्रतियोगिता वैशाख १६ देखि २३ सम्म हुने भएको छ । 
पाँचथर — कुम्मायक कुस्सायकमा त्रिशाली आमन्त्रण गोल्डकप फुटबल प्रतियोगिता वैशाख १६ देखि २३ सम्म हुने भएको छ । पाँचथरको कुम्मायक गाउँपालिका केन्द्र यासोकमा प्रत्येक तीन वर्षमा लाग्ने त्रिशाली मेलाका अवसरमा खेलाइने फुटबल प्रतियोगितालाई यो वर्ष कुम्मायक कुस्सायक त्रिशाली आमन्त्रण प्रतियोगिता नामाकरण गरिएको हो ।यो वर्षको प्रतियोगिता यलम्बर युवा संस्थाले आयोजना गर्ने शुक्रबार आयोजित पत्रकार सम्मेलनमा जानकारी दिइयो । प्रतियोगितामा आयोजक यलम्बर युवा संस्थासँगै पाँचथर एफसी, रेडहर्स एफसी इलाम, कर्णसिंह सोनाम स्मृति क्लव ताप्लेजुङ, डाँगीहाट एफसी मोरङ, धरान सिटी एफसी सुनसरी, दमक एकेडेमी झापा र पूर्वाञ्चल एफसी पकली गरी ८ टिमले भाग लिनेछन् ।विजेताले ३ लाख ५५ हजार ५ सय ५५ र उपविजेताले १ लाख ७७ हजार ७ सय ७७ रुपैयाँसँगै ट्रफी जित्ने आयोजक यलम्बर विकास संस्थाका अध्यक्ष भीमनारायण लिम्बूले जानकारी गराए । प्रत्येक खेलमा प्लेयर अफ द म्याचलाई ५ हजार तथा विधागत उत्कृष्टलाई जनही ८ हजार प्रदान गरिने जनाइएको छ । प्रत्येक दिन फ्यान अफ द म्याचका रूपमा एक दर्शकलाई पुरस्कृत गरिने पनि लिम्बूले बताए ।प्रतियोगिता करिब ३५ लाखको लागतमा सम्पन्न गर्ने लक्ष्य आयोजकको छ । कुम्मायक कुस्सायक प्रसिद्व धार्मिकस्थल हो । यहाँ प्रत्येक तीन वर्षमा पूजाआराधनासहित सांस्कृतिक मेला लाग्दै आएको छ ।